ເຂື່ອນ​ໄຊ​ຍະ​ບູລີ ​ເລີ່​ມ ລົງມື​ກໍ່ສ້າງ​ ຢ່າງ​ເປັນ​ທາງ​ການແລ້ວ
ເຂື່ອນ​ໄຊ​ຍະ​ບູລີ​ ​ເລີ່​ມລົງມື​ກໍ່ສ້າງ​​ຢ່າງ​ເປັນ​ທາງ​ການແລ້ວ ເຖິງແມ່ນວ່າ​ເຄືອ​ຂ່າຍ​ອະນຸລັກ​ສິ່ງ​ແວດ​ລ້ອມ ​ຍັງ​ສືບ​ຕໍ່​ການ​ຄັດຄ້ານ​ໂຄງການຢູ່.
ກຸ່ມພັດທະນາໂຄງການເຂື່ອນໄຊຍະບູລີເທິງແນວແມ່ນໍ້າຂອງ ໃນລາວ ເລີ່ມລົງມືກໍ່ສ້າງເຂື່ອນຢ່າງເປັນທາງການ ໃນຂະນະທີ່ ເຄືອຂ່າຍອະນຸລັກສິ່ງແວດລ້ອມທໍາມະຊາດກໍຍັງສືບຕໍ່ການຄັດ ຄ້ານໂຄງການ ທ່ານ ເຣວັດ ສຸວັນນະກິດຕິ ຮອງຜູ້ອໍານວຍການບໍລິສັດໄຟຟ້າ ໄຊຍະບູລີຈໍາກັດ ກໍຢືນຢັນວ່າກຸ່ມລົງທຶນໃນການພັດທະນາໂຄງ ການເຂື່ອນໄຊຍະບູລີເທິງແນວແມ່ນໍ້າຂອງໃນລາວ ໄດ້ສໍາເລັດ ການອອກແບບກໍ່ສ້າງເຂື່ອນໄຊຍະບູລີອີກເທື່ອໃໝ່ແລ້ວໃນຂະ ນະນີ້ ຊຶ່ງດ້ວຍຜົນສໍາເລັດດັ່ງກ່າວກໍເຮັດໃຫ້ກຸ່ມຜູ້ພັດທະນາໂຄງ ການສາມາດທີ່ຈະເລີ່ມລົງມືກໍ່ສ້າງເຂື່ອນໄດ້ຕໍ່ໄປ ໂດຍໄດ້ມີການ ວາງສິລາເລິກເພື່ອ ເປັນການເລີ່ມລົງມືກໍ່ສ້າງເຂື່ອນຢ່າງເປັນທາງ ການໃນວັນທີ 7 ພະຈິກນີ້ ຢູ່ເຂດທີ່ ຕັ້ງຂອງໂຄງການໃນແຂວງ ໄຊຍະບູລີ ທ່ານ ເຣວັດ ໄດ້ໃຫ້ການຢືນຢັນວ່າການອອກແບບກໍ່ສ້າງເຂື່ອນໄຊຍະບູລີໃນຄັ້ງໃໝ່ນີ້ ໄດ້ດໍາເນີນໄປຢ່າງມີຄວາມໂປ່ງໃສ ແລະບໍ່ສ້າງຜົນກະທົບດ້ານລົບຕໍ່ສະພາບແວດລ້ອມທໍາມະຊາດໃຫ້ກັບພື້ນທີ່ທີ່ຢູ່ເຂດຕອນລຸ່ມຂອງຕົວເຂື່ອນ ໂດຍກຸ່ມພັດທະນາໂຄງການໄດ້ເພີ່ມເງິນທຶນເຂົ້າໃນການປ້ອງກັນຜົນກະທົບຕໍ່ສະພາບແວດລ້ອມທໍາມະຊາດ ແລະສັດນໍ້າ ຢ່າງໄດ້ມາດຕະຖານສາກົນ ດັ່ງທີ່ທ່ານເຣວັດ ໄດ້ໃຫ້ການຊີ້ແຈງໃນຕອນນຶ່ງວ່າ: ການອອກແບບກໍ່ສ້າງເຂື່ອນໄຊຍະບູລີດັ່ງກ່າວນີ້ ເປັນການປະຕິບັດຕາມການສຶກສາຂອງບໍລິສັດທີ່ປຶກສາ 2 ແຫ່ງ ທີ່ລັດຖະບານລາວໄດ້ວ່າຈ້າງໃຫ້ທໍາການສຶກສາເພື່ອປ້ອງກັນຜົນກະທົບຈາກການກໍ່ສ້າງເຂື່ອນໄຊຍະບູລີ ແລະກໍໄດ້ດໍາເນີນ ການດັ່ງກ່າວສໍາເລັດແລ້ວເມື່ອບໍ່ດົນມານີ້ ກໍຄື ບໍລິສັດ POYRY ຈາກສະວິດເຊີແລນດ໌ ແລະບໍລິສັດ CNR ຈາກປະເທດຝຣັ່ງ ຊຶ່ງທັງສອງບໍລິສັດດັ່ງກ່າວກໍຢືນ ຢັນວ່າສາມາດທີ່ຈະປ້ອງກັນຜົນກະທົບໄດ້ຢ່າງແນ່ນອນ ທັງນີ້ດ້ວຍການສ້າງລະບົບທາງປາຜ່ານທີ່ໃຊ້ວິດທະຍາການສະໄໝໃໝ່ ພ້ອມດ້ວຍການສ້າງອູ່ຂອງປາ ການສ້າງປ່ອງປາຂຶ້ນ-ລົງ ຢູ່ໃນລະບົບປະຕູເດີນເຮືອ ການສ້າງສະຖານີປາທີ່ຕິດຕັ້ງດ້ວຍລະບົບກັງຫັນນໍ້າທີ່ເປັນມິດກັບສັດນໍ້າທຸກຊະນິດ ແລະການກໍ່ສ້າງປະຕູລະ ບາຍດິນຕົກຕະກອນທີ່ເປັນແຫຼ່ງອາຫານຂອງສັດນໍ້າແລະປຸ໋ຍຂອງພືດພັນຕ່າງໆເປັນຕົ້ນ ແຕ່ຢ່າງໃດກໍຕາມ ໂຄງການເຂື່ອນໄຊຍະບຸລີ ກໍຍັງຈະຕ້ອງປະເຊີນກັບການຖືກຄັດຄ້ານ ຈາກເຄືອຂ່າຍປະຊາຊົນໄທເພື່ອການອະນຸລັກແມ່ນໍ້າຂອງ ທີ່ໄດ້ຢືນຢັນທີ່ຈະຍັງຄົງພາ ກັນເຄື່ອນໄຫວຄັດຄ້ານໂຄງການເຂື່ອນໄຊຍະບູລີໃນລາວຢ່າງຕໍ່ເນື່ອງ ການເຄື່ອນໄຫວທີ່ຜ່ານມາ ກໍມີທັງການລວມກັນຍື່ນຄໍາຮ້ອງເຖິງຄະນະຕຸລາການສານປົກ ຄອງຂອງໄທ ເພື່ອຂໍໃຫ້ມີຄໍາສັ່ງຍົກເລີກສັນຍາທີ່ການໄຟຟ້າຝ່າຍຜະລິດແຫ່ງປະເທດໄທ (EGAT) ໄດ້ຕົກລົງທີ່ຈະຮັບຊື້ກະແສໄຟຟ້າຈາກ ໂຄງການເຂື່ອນໄຊຍະບູລີໃນລາວ ດ້ວຍເຫດຜົນທີ່ວ່າໂຄງການດັ່ງກ່າວຍັງບໍ່ ໄດ້ທໍາການສຶກສາເພື່ອປ້ອງກັນບັນຫາຜົນກະ ທົບຕໍ່ສິ່ງແວດລ້ອມທໍາມະຊາດຢ່າງໄດ້ມາດຕະຖານສາກົນ ນອກຈາກນີ້ ເຄືອຂ່າຍປະຊາຊົນໄທ ກໍຍັງຈະຟ້ອງຮ້ອງກຸ່ມບໍລິສັດ ຊ ການຊ່າງ ຈໍາກັດ (ມະຫາຊົນ) ແລະຈະຟ້ອງຮ້ອງທະນາຄານໃນໄທທຸກທະນາຄານທີ່ຕົກລົງອະນຸມັດເງິນກູ້ໃຫ້ກັບກຸ່ມບໍລິສັດ ຊ ການຊ່າງ ເພື່ອດໍາເນີນການກໍ່ສ້າງເຂື່ອນໄຊຍະບູລີຕໍ່ໄປອີກດ້ວຍ ທີ່ຜ່ານມານັ້ນກໍປາກົດວ່າທະນາຄານໄທພານິດ ໄດ້ປະກາດຖອນຕົວຈາກການສະໜັບສະ ໜຸນເງິນກູ້ໃຫ້ກັບໂຄງການເຂື່ອນໄຊຍະບູລີ ແລ້ວ ຍິ່ງໄປກວ່ານັ້ນ ຖ້າຫາກວ່າສານປົກຄອງຂອງໄທໄດ້ມີຄໍາສັ່ງຕາມການຮຽກຮ້ອງຂອງເຄືອຂ່າຍປະຊາຊົນໄທໃນໄລຍະຕໍ່ໄປນີ້ ກໍຈະສົ່ງຜົນກະທົບຕໍ່ໂຄງການເຂື່ອນໄຊຍະບູລີຢ່າງຫຼີກລ່ຽງບໍ່ໄດ້ ເພາະວ່າການຍົກເລີກສັນຍາດັ່ງກ່າວຍນີ້ ຍ່ອມຈະເຮັດໃຫ້ EGAT ບໍ່ສາ ມາດທີ່ຈະຮັບຊື້ກະແສໄຟຟ້າຈາກເຂື່ອນໄຊຍະບູລີໄດ້ນັ້ນເອັງ